Delfi teatab, et kohtusse jõuab vene president Putini nimekaimu asja arutamine. Märgitakse, et Jõhvis aprillirahutuste õhutamises süüdistatava Vladimiri süüasi on arutluseks küps. Teda süüdistatakse keelatud avaliku koosoleku korraldamises, massilise korratuse organiseerimises, võimuesindajate suhtes vägivalla toimepanemises ning karistuse  täitmisest kõrvalehoidmises.    1952.a sündinud Vladimirit kahtlustatakse 27. aprillil 2007.a. keelatud avaliku koosoleku organiseerimises Jõhvi linnas keskväljakul. Prokuröri sõnul esitas Vladimir avalikul koosolekul viibijatele suunatud üleskutsed vägivalla kasutamisele, avaliku korra rikkumisele, rahvusliku vihkamise õhutamisele, politseile ning valitsusele mitteallumisele, teatas Viru prokuratuur.    Vladimir esitas samal õhtul üleskutseid vägivalla kasutamisele, rahvusliku vihkamise  õhutamisele, politseitöötajatele mitteallumisele, samuti kutsus ta üles inimesi rüüstamise ja purustamise sooritamisele Jõhvi linnas, mille tagajärjel purustati mitme Jõhvi linnas tegutseva asutuse aknaklaasid.    Samuti ei allunud Vladimir 27.aprilli õhtul Ida politseiprefektuuri ja kaitsepolitseiameti töötajate korraldustele ning kutsus inimesi üles takistama tema kinnipidamist.